Gagnagrunnur Helga á æðaskurðlækningasviði Enn er réttilega deilt um hinn margumtalaða miðlæga gagnagrunn á heilbrigðissviði . Allt kapp er lagt á að rekstraleyfishafinn fái afhentar fyrirliggjandi heilsufarsupplýsingar úr sjúkraskrám spítalannna og síðan allar upplýsingar sem til verða svo að hægt sé að koma þeim í gagnagrunn sem á að gefa okkur mikilvægar niðurstöður læknisfræðinni allri til framdráttar . Mér finnst rétt að taka það hér fram að ég er algerlega sammála skoðun og stefnu formanns og stjórnar Læknafélags Íslands gagnvart Íslenskri erfðagreiningu og viðræðum um gagnagrunninn . Nú vil ég einnig taka það fram að ég er alls ekki á móti Íslenskri erfðagreiningu , ég er ekki samstarfslæknir Íslenskrar erfðagreiningar , ég á engin hlutabréf í deCODE . Ég hef gefið blóðsýni til erfðafræðilegrar rannsóknar á vegum Íslenskrar erfðagreiningar með upplýstu samþykki mínu , en hef sagt mig og fjölskyldu mína úr miðlægum gagnagrunni á heilbrigðissviði . Ég er hins vegar fylgjandi hugmyndinni um uppsetningu miðlægs gagnagrunns á heilbrigðissviði en efast um notagildi hans varðandi aðra þætti en hinar svokölluðu erfðafræðilegu rannsóknir . Ég er sem sé fylgjandi uppsetningu gagnagrunna um heilbrigðisupplýsingar og mæli fyrir því að gengið verði skrefinu lengra og komið verði á fót mörgum öflugum gagnagrunnum einstakra sérgreina . Nú er unnið að rafvæðingu sjúkraskráa á Landspítala háskólasjúkrahúsi , sem er gott mál . Óraunhæft er hins vegar að ætla að þetta form muni nægja til að uppfylla kröfur um gagnasöfnun , skráningu og úrvinnslu allra þeirra breytna sem einstakar sérgreinar læknisfræðinnar nota til að meta árangur meðferðar , til gæðaeftirlits og vísindarannsókna . Til þess þarf mun ítarlegri og nákvæmari gagnasöfnun í gagnagrunna sem væri sérsniðin að þeim þáttum sem mikilvægastir eru hverri sérgrein og jafnframt þyrfti að gera ráð fyrir faglegri og réttmætri úrvinnslu . Gagnasöfnun þessi þarf algerlega að vera í höndum og á ábyrgð sérfræðinga sem að sérgreininni standa og samstarfsfólks þeirra . Hún þarf að vera framsækin ( prospective ) og í stöðugri endurskoðun og þróun . Til þess að svo geti orðið þarf viðunandi aðstöðu og starfskraft í nánum tengslum við aðaluppsprettu upplýsinganna , það er að segja sjúklingana sjálfa . Deildarlæknar og læknanemar sem vinna að klínískum rannsóknarverkefnun í nafni háskólasjúkrahúss gætu átt þar mikilvægt hlutverk . Gagnasöfnun og vísindi eru nauðsynleg en við megum ekki gleyma því að starf okkar varðar fyrst og fremst þjónustu við sjúklinga . Góð og árangursrík þjónusta byggist á sérhæfingu og teymisvinnu allra þeirra starfsstétta sem að sérgreininni vinna . Árangur næst ekki við endurteknar hrókeringar deilda og talningu rúma eins og einkennt hefur sameiningarferil æðaskurðlækninga að undanförnu . Með reglulegu millibili má síðan safna saman og / eða samkeyra gögn frá hinum fjölmörgu sérgreinum og afhenda ýsmum aðilum gagnlegar upplýsingar / gögn til ítarlegri úrvinnslu og svo framvegis . Ávallt skal þetta allt þó gert með samþykki sjúklinga okkar . Það er skoðun mín og annarra í stjórn LÍ að skriflegt , opið samþykki sé það lágmark sem flestir læknar geti sætt sig við og verði það alls ekki hindrun í framtíðarþróun og uppbyggingu hvers konar rannsókna sem grundvallast á söfnun og úrvinnslu heilsufarsupplýsinga .